SKRIFTLIG FORESPØRGSEL E-2650/01

af Frank Vanhecke (NI) til Rådet

(3. oktober 2001)

Om: Bekæmpelse af terrorisme i Europa

Efter de nylige terrorattentater i De Forenede Stater har det med pinlig tydelighed vist sig, at de fleste af Den Europæiske Unions medlemsstater ikke råder over et særskilt juridisk arsenal til bekæmpelse af terrorisme.

Det drejer sig navnlig om Belgien, Østrig, Danmark, Finland, Grækenland, Luxembourg, Nederlandene og Sverige.

Seks medlemsstater har dog en særlig lovgivning til bekæmpelse af terrorisme, nemlig Tyskland, Spanien, Frankrig, Italien, Portugal og Det Forenede Kongerige.

I et Europa uden grænser synes der således at herske kolossale forskelle på dette område mellem medlemsstaterne.

Ikke desto mindre tyder alt på, at talrige fundamentalistiske muslimske organisationer har deres logistiske basis i Europa, hvor de uhindret kan profitere af de åbne grænser.

Hvilke presserende henstillinger vil Rådet rette til de forskellige medlemsstater for på kort sig i det mindste at råde over et ensartet juridisk minimumsgrundlag til effektivt at bekæmpe den plage, som terrorismen er?

Samlet svarpå skriftlige forespørgsler E-2650/01, E-2662/01 og E-2672/01

(12. februar 2002)

Det ærede parlamentsmedlems opmærksomhed henledes på konklusionerne/handlingsplanen, som Rådet (retlige og indre anliggender) vedtog på sin ekstraordinære samling den 20. september 2001, og konklusionerne fra Det Europæiske Råds møde den 21. september 2001, der indeholder talrige praktiske foranstaltninger til bekæmpelse og forebyggelse af terrorisme.

Koordinering af efterretningstjenesterne i Den Europæiske Unions medlemsstaters til bekæmpelse af terrorisme nævnes i ovennævnte, nyligt vedtagne tekster:

I handlingsplanen, der blev godkendt på Det Europæiske Råds ekstraordinære møde den 21. september 2001, hedder det i afsnit 2, punkt 3: Medlemsstaterne skal straks og systematisk dele alle nyttige oplysninger vedrørende terrorisme med Europol. Der skal snarest muligt oprettes et hold af antiterrorspecialister i Europol-regi

I den erklæring, der blev vedtaget af stats- og regeringscheferne på Det Europæiske Råds uformelle møde i Gent den 19. oktober 2001, anføres i punkt 2 nogle af de øjeblikkelige prioriteter: styrkelse af samarbejdet mellem de forskellige operative tjenester med ansvar for bekæmpelse af terrorisme: Europol, Eurojust, efterretningstjenesterne, politimyndighederne og de retlige myndigheder. For så vidt angår truslen om biologiske eller kemiske terroristangreb, understreger Gent-erklæringen i punkt 5: Myndighederne vil fortsat udvise stor agtpågivenhed og samarbejdet mellem efterretnings-, politi-, civilbeskyttelses- og sundhedstjenesterne vil blive styrket.

Rådet kan endvidere oplyse det ærede parlamentsmedlem om, at Europa-Kommissionen for nylig har forelagt et udkast til rammeafgørelse, der blandt andet har til formål at tilvejebringe en ensartet definition og kriminalisering af terrorisme i medlemsstaterne.

Ovennævnte rammeafgørelse er fremsendt til udtalelse i Europa-Parlamentet, og dens vedtagelse i Rådet haster meget i lyset af konklusionerne fra Det Europæiske Råds ekstraordinære møde den 21. september 2001.

På det praktiske plan skal hver enkelt EU-institution træffe sine egne foranstaltninger til at sikre, at dens egen sikkerhedstjeneste kan imødegå de nuværende trusler.